b'\n_START_ARTICLE_\nAntti Kaarne\n_START_PARAGRAPH_\nAntti Johannes Kaarne (vuoteen 1906 Karlsson) (27. marraskuuta 1875 Messukyl\xc3\xa4 \xe2\x80\x93 14. hein\xc3\xa4kuuta 1924 Turku) oli suomalainen poliitikko, joka toimi Suomen kristillisen ty\xc3\xb6v\xc3\xa4enliiton kansanedustajana ja puheenjohtajana sek\xc3\xa4 my\xc3\xb6hemmin Suomen sosialistisen ty\xc3\xb6v\xc3\xa4enpuolueen kansanedustajana. Kaarne oli my\xc3\xb6s Piikki\xc3\xb6n kunnanvaltuuston j\xc3\xa4sen._NEWLINE_Kaarne valittiin eduskuntaan ensi kerran vaaleissa 1908 Turun l\xc3\xa4\xc3\xa4nin pohjoisesta vaalipiirist\xc3\xa4. H\xc3\xa4n uusi paikkansa vuosina 1909 ja 1910, jolloin h\xc3\xa4n siirtyi Turun l\xc3\xa4\xc3\xa4nin etel\xc3\xa4iseen vaalipiiriin. Sis\xc3\xa4llissodan j\xc3\xa4lkeen radikalisoitunut Kaarne siirtyi SSTP:n riveihin ja h\xc3\xa4n nousi puolueen listalta takaisin eduskuntaan vaaleissa 1922. Syksyll\xc3\xa4 1923 Kaarne pid\xc3\xa4tettiin yhdess\xc3\xa4 SSTP:n muun eduskuntaryhm\xc3\xa4n kanssa. Eduskuntauransa aikana Kaarne kuului maatalous- ja toimitusvaliokuntiin._NEWLINE_Kaarne arvosteli SSTP:ss\xc3\xa4 sen johtoa, politiikkaa ja suhdetta Suomen kommunistiseen puolueeseen. Huhtikuussa 1922 Kaarne esiintyi SSTP:n puolueneuvoston kokouksessa, jossa h\xc3\xa4n vaati luopumista "kaikista ennenaikaisista vallankumoushaihatteluista". Kaarneen mielest\xc3\xa4 oli keskitytt\xc3\xa4v\xc3\xa4 lujan puolueen rakentamiseen, koska Suomen ty\xc3\xb6v\xc3\xa4enluokka ei ollut kykenev\xc3\xa4 uuteen vallankumoukseen eik\xc3\xa4 apua ollut saatavilla._NEWLINE_Kaarne ty\xc3\xb6skenteli 1800-luvun lopulla koneenk\xc3\xa4ytt\xc3\xa4j\xc3\xa4n\xc3\xa4 ja -asettaja Suomessa, Ruotsissa ja Ven\xc3\xa4j\xc3\xa4ll\xc3\xa4. Vuosisadan alkupuolella h\xc3\xa4n toimi Kristillisen ty\xc3\xb6v\xc3\xa4enliiton johtoteht\xc3\xa4viss\xc3\xa4 ja vuodesta 1912 alkaen pienviljelij\xc3\xa4n\xc3\xa4 Piikki\xc3\xb6ss\xc3\xa4. Kaarne my\xc3\xb6s kirjoitti lehtiin Ty\xc3\xb6kansa ja T\xc3\xa4hti._NEWLINE_Antti Kaarne oli naimisissa vuodesta 1898 Fanny Johanna Lindin kanssa. Heid\xc3\xa4n poikansa oli toimittaja Yrj\xc3\xb6 Kaarne.'